Twee studente behandel ná brand by koshuisVlamme en rook kan gesien word tydens die brand by Huis ten Bosch op die kampus van die Universiteit Stellenbosch. (Foto: Verskaf) Twee studente van die Universiteit Stellenbosch (US) moes mediese behandeling ontvang nadat ŉ brand Maandagaand in Huis ten Bosch uitgebreek het. Een van die studente is vir brandwonde aan haar hande en nog een vir rookinaseming in die Stellenbosch-hospitaal behandel. Albei studente is volgens die universiteit in ’n bevredigende toestand. Luidens ŉ verklaring wat laat gisteraand deur die US uitgereik is, is die brand by die Huis ten Bosch-vrouekoshuis omstreeks 19:00 aangemeld. Die gebou is onmiddellik ontruim en 164 studente is na veiligheid gebring terwyl daar gespook is om die vlamme te blus. Volgens inligting op sosiale media is Huis Lydia, wat langsaan Huis Ten Bosch geleë is, ook ontruim as voorkomingsmaatreël, maar is dié koshuis se inwoners later toegelaat om terug te keer. Die brand by Huis ten Bosch. (Foto: Twitter via @itskellyturner) Die studente kon weens brand- en waterskade nie na Huis Ten Bosch terugkeer nie, maar alternatiewe verblyf is in ander koshuise verskaf. Prof. Wim de Villiers, rektor en visekanselier van die universiteit, prof. Arnold Schoonwinkel, viserektor: leer en onderrig, en prof. Stan du Plessis, bedryfshoof, was op die toneel. De Villiers het studente verseker dat die universiteit hulle sal ondersteun en alternatiewe verblyf aan hulle beskikbaar sal stel. Die US se Sentrum vir Studenteberading en -ontwikkeling het ook beradings- en ondersteuningsdienste aan die studente gebied. “Baie dankie aan alle personeel, studente en die groter Stellenbosse gemeenskap wat ondersteuning en hulp aangebied het. Ons is tans besig om ’n behoeftebepaling te doen, en sal later meer inligting verskaf,” het Du Plessis gesê. Volgens die universiteit word reëlings tans getref vir akademiese bystand vir al die inwoners. ER24 was reg deur die nag op bystand in Monica-koshuis se ontspanningsaal en sekuriteit is gereël om Huis Ten Bosch deur die nag te bewaak. Die oorsaak van die brand is nog nie bekend nie. Huis Ten Bosch on fire in Stellenbosch pic.twitter.com/GNubZ2l2mJ — Qhamisa Dodo (@sqham_qham) August 12, 2019